कक्राझार , 18 अक्टबरःहादतनां थाखोनि मोनसे बादायारि मुं गोनां आन्जाद एबा अल इन्डिया नेसनेल इलिजिबिलिटि एन्ट्रेन्स टेस्ट ( नीट ) - 2020 आन्जादनि फिथाइखौ थांनाय सानखालि फोसावबाय । कक्राझारनि सासे फरायसुलिया बे कम्पेटेटिभ एन्ट्रेन्स आन्जादखौ उथ्रिनो हानानै जायगानि थाखाय गोग्गानाय लाबोनो हादों । कक्राझार जिल्लानि बरुवापारानि गोग्लैसोनाय गामिनि आलिसा हुसेइन मुंनि फरायसुलिया मेडिकेल कर्चनि बे एन्ट्रेन्स आन्जादयाव 720 नम्बरनि गेजेराव 592 नम्बरजों उथ्रिनो हानानै मुंथिसन्नायनि थाखाय जायगा आवग्रिनो हाबाय । 19 बोसोर बैसोनि आलिसा हुसेइनआ एइस एस एल सि आरो एइस एस आन्जादखौ बिगियान आयदायाव निउ बडाइगाव केन्द्रीय बिद्यालयनिफ्राय फारियै 2016 आरो 2018 आव उथ्रिनो हादोंमोन । एइस एस आन्जादखौ उथ्रिखांनायनि उनाव आलिसाआ 1 बोसोर समनि थाखाय गुवाहाटीनि लालन्स कसिं सेन्टाराव मुंथिसन्दोंमोन । आलिसाआ नैथि खेबजों बे कम्पेटेटिभ एन्ट्रेन्स आन्जादखौ उथ्रिसारनो हादों । बियो 2019 आवबो बे आन्जादयाव जिरायदोंमोन , नाथाय बे खेबाव उथ्रिनो हायाखैमोन । एन्ट्रेन्स आन्जादआव उथ्रिसारनो हानायखौ लानानै आलिसा हुसेइनआ जोबोद गोजोन्नाय फोरमायनायजों लोगोसे गावनि बे जाफुंसारनायाव बिमा - बिफानि थोजासे थुलुंगा होनाय आरो बिहोमा दं होन्नानै फोरमायो । आलिसानि बिमा - बिफाया गावसिनि फिसाजोखौ सासे डाक्टार जाहैगोनखौ मिजिंथिनाय फोरमायो । आलिसानि बिफा माजिदुर हुसेइनआ बि एस एफनि सासे सान्थ्रि आरो बियो आथिखालाव सोनाब बंग राइज्योनि सिलिगुरियाव दं । आलिसा हुसेइननि बेफोरबादी नीट आन्जादाव जाफुंसारनाय खौरांखौ मोन्नो हानानै गरिया - मरिया देशि जातीय परिषदनि कक्राझार जिल्ला आफादया बिथांनि न'आव थांनानै बरायहैयो । 
कक्राझारनि फरायसुलिआ नीट आन्जाद उथ्रिनो हानानै ओन्सोलाव रंजानाय लाबोदों